Celestinus IV was die 179ste pous van die Rooms-Katolieke Kerk vir sewentien dae in 1241. Vir ander kort pontifikate sien Lys van kortste pontifikate. Pous Celestinus IV is gebore as Goffredo de Castiglione in Milaan, Italië. Hy is die seun van Giovanni Castiglioni en Cassandra Crivelli, 'n suster van Pous Urbanus III. Op 18 Julie 1223 word hy kanselier van Milaan en op 18 September 1227 maak Pous Gregorius IX hom kardinaal van Sint Markus. Hy word as pouslike legaat na Lombardye gestuur om die stede daar wat aan die Hohenstaufen trou gebly het, oor te haal om hulle by die pous te skaar, egter sonder sukses. In 1238 word hy kardinaal-biskop van Sabina. Op 25 Oktober 1241 volg hy Pous Gregorius IX op en regeer tot sy dood op 10 November 1241. Hy word opgevolg deur Pous Innocentius IV. Die naam ‘Celestinus’ beteken 'hemelse'. Die pousverkiesings van 1241 is onder baie moeilike omstandighede gehou wat die pous se dood verhaas het. Die kardinale was verdeel oor die stryd teen die keiser Frederik II. Een groep wou die beleid van Pous Gregorius IX voortsit en Frederik verneder as 'n pouslike vasal.